                               Proiect

H O T Ă R Î R E A
PARLAMENTULUI  REPUBLICII  MOLDOVA
cu privire la audierea Raportului anual privind 
starea mediului în Republica Moldova

Parlamentul adoptă prezenta hotărâre: 

Art. 1.  -  Se ia act de rapoartele prezentate de Ministerul Ecologiei şi Resurselor Naturale şi Comisia pentru administraţia publica, ecologie si dezvoltarea teritoriului cu privire la Raportul anual privind starea mediului în Republica Moldova pentru anul 2006. Ministerul nominalizat n-a utilizat în deplină măsură posibilităţile prevăzute în legislaţie privind monitorizarea stării factorilor de mediu şi ameliorarea situaţiei ecologice în Republica Moldova. 

De menţionat că Raportul privind starea mediului în Republica Moldova nu cuprinde întreg spectrul de informaţii care ar caracteriza situaţia în mod adecvat şi deplin, conţinutul unor compartimente se repetă din an în an. În raport nu a fost inclus un capitol special consacrat stării sănătăţii populaţiei în relaţie cu calitatea mediului. Nu sunt prezentate date despre lucrările de împădurire şi de plantare a noi spaţii verzi în localităţile republicii. Informaţiile privind aşa zisele activităţi pozitive de protecţie a solului caracterizează o situaţie inversă – instituţiile responsabile de acest domeniu au realizat de fapt activităţi antiecologice (defrişări, dezmlăştiniri, construcţii de canale şi drenaje,  etc.). Chiar dacă în Raport se declară că monitorizarea calităţii mediului se realizează în permanenţă, în realitate monitoringul integrat de mediu nu există. Datele Serviciului Hidrometeo - unica instituţie care îşi onorează pe deplin obligaţiunile la acest capitol – şi unele informaţii incomplete de la alte câteva,  nu permit să considerăm că ţara are un sistem de monitoring european. Multe capitole şi paragrafe din Raport se repetă din an în an cu acelaşi conţinut fără a aduce ceva nou ca informaţie.


La nivel de activităţi care ar asigura ameliorarea stării mediului în republică se constată mai multe neajunsuri, mai ales cât ţine de respectarea legislaţiei de mediu. Ministerul nu îndeplineşte în deplină măsură prevederile art. 15 lit. (a) din Legea privind protecţia mediului înconjurător privind efectuarea controlului de stat asupra stării mediului şi componentelor lui prin intermediul Inspectoratului Ecologic de Stat. Este insuficientă activitatea de coordonare din partea Ministerului Ecologiei şi Resurselor Naturale a acţiunilor ministerelor, departamentelor şi ale autorităţilor administraţiei publice locale în vederea implementării strategiilor, programelor şi planurilor de protecţie a mediului.

Art. 2.  -  Se recunoaşte ca prioritate naţională domeniul protecţia mediului. 

Art. 3.  -  Guvernul Republicii Moldova:

 - va introduce modificările de rigoare în Hotărârea Guvernului RM cu privire la aprobarea structurii, efectivului-limită şi Regulamentului Ministerului Ecologiei şi Resurselor Natural (nr. 573 din 13 ianuarie 2005) pentru aducerea în corespundere cu responsabilităţile ministerului şi practicile ţărilor din Europa de Est a numărului de angajaţi a instituţiei centrale de mediu şi consolidarea capacităţilor acestei instituţii;
- va elabora şi aproba programul de măsuri privind ameliorarea calităţii mediului în RM pentru anul 2008;

- va întreprinde măsuri reale pentru asigurarea implementării conceptului de monitoring integrat al calităţii mediului şi de informare a publicului larg, inclusiv crearea unui grup de monitoring ecologic naţional, obţinerii nivelului calitativ înalt al Raportului anual privind starea mediului în Republica Moldova;
- va accepta propunerea Ministerului  Ecologiei şi Resurselor Naturale privind modificarea periodicităţii elaborării şi editării Raportului naţional o dată la 3 ani, iar pentru conferinţele europene de mediu – în 4-5 ani.

Art. 4. -  Ministerul Ecologiei şi Resurselor Naturale, instituţiile subordonate:

- vor asigura armonizarea actelor normative naţionale din domeniu la cerinţele directivelor europene, inclusiv asigurarea monitoringului integrat al stării mediului, coordonarea la nivel naţional a activităţilor de protecţie a mediului, crearea băncilor de date privind calitatea componenţilor mediului şi a resurselor naturale, elaborarea şi adoptarea noilor standarde şi normative de mediu;

- vor intensifica controlul asupra stării mediului şi componenţilor lui, respectării legislaţiei ecologice, în primul rând de către agenţii economici implicaţi în valorificarea tuturor resurselor naturale solide, lichide şi gazoase. Astfel de controale, cu implicarea şi a altor instituţii centrale de specialitate şi organizaţiilor neguvernamentale, să fie efectuate trimestrial şi examinate la şedinţele colegiului ministerului;

- vor elabora propuneri de modificare a structurii Inspectoratului Ecologic de Stat, punând la bază principiul de ecosisteme;

- în comun cu Academia de Ştiinţe a Moldovei vor efectua cercetări ştiinţifice aprofundate privind starea mediului  în Republica Moldova, rezultatele cărora vor fi examinate la una din conferinţele naţionale în 2008;
- în comun cu Ministerul Educaţiei şi Tineretului vor elabora şi implementa un program de realizare în Republica Moldova a Strategiei de educaţie în interesele dezvoltării durabile, cuprinzând în acest proces toate categoriile de populaţie.

Art. 5. - Ministerul Administraţiei Publice Locale, în comun cu autorităţile administraţiei publice locale de nivelul I şi II, vor efectua o analiză amplă a stării ecologice în teritoriul subordonat acestora, va elabora şi implementa planuri locale de acţiuni pentru ameliorarea stării mediului, vor contribui la intensificarea  controlului respectării legislaţiei de mediu.

Art. 6. - Ministerul Sănătăţii va îmbunătăţi radical activitatea de monitoring  al stării de calitate a surselor de apă potabilă, va prezenta în termenii stabiliţi şi volumul necesar instituţiilor de stat şi publicului interesat informaţiile privind rezultatele cercetărilor şi alte activităţi legate de sănătatea populaţiei în relaţie cu calitatea mediului.  


Art. 7. - Ministerul Ecologiei şi Resurselor Naturale va informa Parlamentul despre îndeplinirea prezentei hotărâri către 20 decembrie 2008 şi 2009.


Art. 8. -  Comisia pentru administraţi Publică, Ecologie şi Dezvoltare Teritoriului va exercita controlul asupra îndeplinirii prezentei hotărâri. 


Art. 9. -  Prezenta hotărâre intră în vigoare la data adoptării.  

Preşedintele Parlamentului 

Notă informativă

cu privire la audierea anuală a Raportului privind 

starea mediului în Republica Moldova


Reieşind din prevederile articolului nr. 111 din Regulamentul Parlamentului şi a articolului 6 litera f din Legea privind protecţia mediului înconjurător şi executarea dispoziţiei Preşedintelui Parlamentului Republicii Moldova nr.78 DDC-1 din 07.11.2005 pentru aprobarea graficului audierilor tematice ale structurilor guvernamentale în cadrul şedinţelor comisiilor permanente şi plenare ale Parlamentului în perioada 2005-2009 şi a Programului de activitate a comisiei pentru administraţia publică, ecologie şi dezvoltarea teritoriului pentru sesiunea de toamnă 2007, în perioada octombrie-noiembrie 2007, a fost efectuat controlul privind starea mediului în Republica Moldova şi activitatea Ministerului Ecologiei şi Resurselor Naturale, ca organ central de specialitate al administraţiei publice care exercită controlul de stat asupra stării mediului şi componenţilor lui, respectării legislaţiei cu privire la protecţia mediului înconjurător şi reglementarea folosirii resurselor naturale, a acordurilor interstatale şi internaţionale la care Republica Moldova este parte, etc.


Controlul a fost efectuat în conformitate cu hotărârea comisiei permanente de specialitate din 19 septembrie 2007 conform căreia în cadrul comisiei au fost formate 3 grupuri de lucru cu participarea membrilor comisiei şi a experţilor-ecologi. În rezultatul controlului s-a constatat următoarele.


În temeiul Hotărârii Guvernului Republicii Moldova cu privire la aprobarea structurii, efectivului-limită şi Regulamentului Ministerului Ecologiei şi Resurselor Naturale nr. 573 din 13.06.2005, structura aparatului central al ministerului nominalizat este reprezentată de :

· Conducerea ministerului;

· Direcţia politică de mediu şi integrare europeană;

· Direcţia resurse naturale şi biodiversitate;

· Direcţia prevenirea poluării mediului;

· Direcţia contabilitate şi relaţii externe.


Ministerului Ecologiei şi Resurselor Naturale îi sunt subordonate următoarele instituţii:

· Inspectoratul Ecologic de Stat;

· Serviciul Hidrometeorologic de Stat;

· Agenţia de Stat pentru Geologie ”AGeoM”;

· Institutul Naţional de Ecologie şi Geografie „INECO”;

· Î.S. „Expediţia Hidrogeologică „EHGeoM”;

· Agenţia Naţională de Reglementare a Activităţilor Nucleare şi Radiologice.


Ministerul are un colegiu format din 11 persoane.


În cadrul instituţiei centrale de mediu responsabilă pentru elaborarea Raportului anual privind starea mediului este Institutul de Ecologie şi Geografie „INECO”. Conform  datelor Serviciului Hidrometreologic de Stat incluse în Raport, pe parcursul anului 2006 în centrele urbane s-au înregistrat 4 cazuri de poluare a aerului ce a depăşit nivelul 5 CMA – pentru suspensii solide (de două ori), dioxid de azot şi formaldehidă, comparativ cu patru cazuri în anul precedent şi un singur caz în 2004. Concluzia generală este că nivelul de poluare a aerului atmosferic în 2006 s-a majorat uşor în mun. Chişinău; nu s-a modificat în mun.Bender şi or.Rîbniţa; şi s-a redus întrucâtva în mun. Tiraspol şi Bălţi. Gradul de poluare a aerului în localităţile urbane pe parcursul ultimilor 5 ani manifestă o tendinţă descrescătoare în municipiul Tiraspol, şi are o tendinţă spre majorare la Bălţi, Bender şi Rîbniţa.


Pe parcursul a. 2006, centrele de medicină preventivă au colectat şi analizat 8171 probe de aer, din care 931 probe (11,3%) au indicat o depăşire a concentraţiei admisibile. O poluare mai pronunţată a aerului atmosferic s-a înregistrat în localităţile Comrat (depăşirea normelor în 39% din probe), Bălţi (20%) şi Chişinău (15%).


Datele observaţiilor demonstrează că nivelul de poluare al fluviilor Nistru, Dunărea şi al râului Prut nu a suferit schimbări esenţiale, în comparaţie cu anii precedenţi. Indicele de poluare al apei (IPA), care integrează conţinutul a 6 poluanţi de bază - amoniu, nitriţi, nitraţi, CBO5, produse petroliere şi fenoli, în raport cu concentraţiile lor admisibile, arată o tendinţă generală pozitivă a calităţii apei pe parcursul ultimilor cinci ani, în majoritatea secţiunilor de monitorizare. Regimul de oxigen a fost satisfăcător iar mineralizarea s-a aflat în limitele 322 – 965 mg/dm3(fl. Nistru), 326 - 755 mg/dm3 (r. Prut) şi 429 – 605 mg/dm3 (fl. Dunărea). În lunile de vară au fost înregistrate cazuri de insuficienţă a oxigenului dizolvat (conţinutul limită admisibil pentru bazinele piscicole este de 6 mg/dm3): fl. Dunărea – 4,29 mgO2/dm3 (26.07.2006 - s. Giurgiuleşti); fl. Nistru – 5,76. mgO2/dm3 (26.07.2006 – s. Olăneşti); r. Prut – 4,13 mgO2/dm3, (26.06.2006 – or. Cahul).


Râurile mici în general rămân puternic poluate, în special cu substanţe organice biodegradabile, nutrienţi, produse petroliere, fenoli, compuşi ai cuprului, detergenţi anionici. De exemplu, starea râului Bîc este puternic afectată de influxul apelor pluviale şi al apelor reziduale tratate insufficient de la staţia de epurare a municipiului Chişinău, în condiţiile în care capacitatea de diluţie a râului este foarte scăzută. Concentraţiile înregistrate de amoniu, nitriţi, CBO5, produse petroliere, fenoli şi detergenţi în aval de Chişinău, au depăşit de zeci de ori valorile CMA (de exemplu, concentraţia oxigenului dizolvat pe această porţiune a râului a coborât, în repetate rânduri, sub 1 mgO2/dm3.


O problemă aparte o reprezintă poluarea apelor de suprafaţă cu produse petroliere în zona sondelor de ţiţei amplasate în lacul Beleu (fig. 4.9). La amenajarea platformelor sondelor nu s-a ţinut cont de prognozele hidrologice şi de legătura hidraulică între fl. Dunărea, r. Prut şi lacul Beleu; din această cauză apele Dunării periodic inundă platformele sondelor de extragere a ţiţeiului producând poluarea apelor lacului Beleu cu produse petroliere.


Conform datelor Serviciul de Medicină Preventivă, cota probelor de apă poluată, după indicatorii sanitaro-chimici, au constituit pentru Nistru 32% (în creştere faţă de anul 2005) iar pentru Prut circa 27%. Continuă să se menţină ridicat nivelul de poluare al apei acestor râuri după indicatorii sanitaro-microbiologici (45-52% din probe nu corespund normelor). În majoritatea probelor din r. Prut erau măriţi indicii bacteriilor coliforme lactopozitive. Continuă să fie depistate microfloră patogenă şi ouă viabile de helminţi (Nistru – circa 2.7% din probe). În anul 2006 a scăzut frecvenţa depistării colifagilor în apa celor două cursuri (Nistru - 26%, Prut - 31%).


Analiza rezultatelor supravegherii calităţii apelor subterane efectuată de AGeoM denotă că apa multor sonde arteziene conţine ioni de amoniu, nitraţi, nitriţi în cantităţi considerabile, uneori depăşind valorile CMA. Ionii de amoniu depăşesc CMA (2 mg/dm3) în unele sisteme centralizate de alimentare cu apă: Orhei, Criuleni, „Burcuta” Chişinău. Deosebit de nefavorabilă este starea sistemului din Mitocul Nou (Orhei), apa căruia conţine până la 4,4 mg/dm3.NH4. În raionul Hînceşti circa 60% din sonde conţin până la 12,2 mg/dm3.NH4+; în Leova – 40% din sonde conţin între 2,2 şi 8,2 mg/dm3.NH4 +; în Căuşeni – 19% din sonde conţin 2,1–5,8 mg/dm3 NO2- şi în Ialoveni – 32% din sonde conţin 69–280 mg/dm3 NO3 -. În unele raioane din sudul ţării conţinutul înalt de compuşi ai azotului în apele subterane poate fi cauzat de factori naturali.

Indicii de gospodărire a apei denotă că în ultimii 4-5 ani volumul apei utilizate în scopuri tehnologice, menajere si pentru irigare nu s-a schimbat esenţial. In 2006, volumul total al apei captate s-a ridicat la 854 mil. m3, ceea ce este de aproape cinci ori mai puţin decât în anul 1990. 


Pe parcursul ultimilor 40 de ani, suprafaţa solurilor erodate a avansat în medie cu peste 7 mii hectare anual. Nivelul cel mai înalt de erodare a solurilor aflate în circuitul agricol este înregistrat în raioanele centrale şi de sud ale ţării (Călăraşi, (56%), Cahul (44%), Hînceşti (44%), Ungheni (43%) şi Nisporeni (43%). Pierderile anuale de sol fertil de pe terenurile agricole, cauzate de eroziune, constituie, estimativ, 26 mil. tone, inclusiv humus - 700 mii t, azot – 50 mii t, fosfor - 34 mii t, potasiu – 597 mii tone. Impactul eroziunii se extinde şi asupra altor sectoare, prin înămolirea bazinelor acvatice, poluarea solurilor şi apelor cu pesticide şi fertilizanţi, distrugerea căilor de comunicare, a construcţiilor hidrotehnice, etc.


O daună colosală cauzează resurselor funciare alunecările de teren. Conform cadastrului funciar, suprafaţa lor depăşeşte 25,3 mii ha. Cele mai mari suprafeţe cu alunecări de teren sunt în raioanele Călăraşi- - 2147 ha, Ungheni – 2065 ha, Hînceşti – 1165 ha, Străşeni – 697 ha, Teleneşti – 538 ha.  


Un impact negativ asupra stării solurilor îl are şi arderea miriştii şi a altor resturi vegetale. Pe parcursul a. 2006, miriştea a ars pe o suprafaţă de circa 890 ha, iar prejudiciul cauzat a constituit 208,1 mii lei.


Atât în anul 2005 cât şi în 2006, circa 10% din probele de sol recoltate nu corespundeau normelor sanitare la indicii microbiologici. Zonele de recreaţie şi cele de protecţie sanitară a prizelor de apă sunt printre cele mai afectate: până la 17% din probele luate în aceste locuri nu corespund normelor. Solurile din zonele urbane deseori sunt contaminate cu metale grele (12% din probe) şi cu ouă viabile de helminţi (14,5%).


La începutul anului 2006 suprafaţa acoperită cu păduri constituia 362,7 mii ha, adică 10,7% din teritoriul ţării, ceea ce reprezintă foarte puţin în comparaţie cu media europeană (29%) sau cu ţările situate în aceeaşi zonă geografică - România (28%), Bulgaria (35%) sau Ungaria 19.5%). Pădurile Moldovei se află sub o presiune antropică foarte puternică. Urmare a scăderii eforturilor de protecţie din ultimii 15 ani s-au răspândit focarele de dăunători şi boli, s-au înmulţit cazurile de activităţi ilegale (tăieri ilicite, păşunat, braconaj). A luat amploare fenomenul uscării pădurilor, atât din cause naturale cât şi antropice.


Fauna Republicii Moldova cuprinde 462 specii de animale vertebrate şi circa 14500 specii de nevertebrate. Vertebratele includ 71 specii de mamifere, 285 specii de păsări, 14 specii de reptile, 13 specii de amfibieni şi 79 specii de peşti. Majoritatea nevertebratelor sunt reprezentate de insecte (12 mii de specii).


În Nistru medial şi lacul de acumulare Dubăsari în rezultatul modificării factorilor termic şi hidrologic în prezent are loc transformarea totală a biotei. Se observă o reducere majoră a reproducerii naturale şi în consecinţă o scădere puternică a speciilor de peşti valoroşi.


La începutul anului 2006, ariile naturale protejate de stat, în număr de 1225, aveau o suprafaţă totală de 66467,3 ha sau 1,96% din teritoriul ţării. La acest indice Republica Moldova este situată pe unul din ultimele locuri în Europa, rămânând în urma României (4,8%), Ucrainei (3%), nemaivorbind de ţări ca Germania (13%) sau Austria (25%). In noiembrie 2006, Legea FANPS a fost modificată, prin includerea, într-o anexă nouă, a trei zone umede de importanţă internaţională: „Nistrul de Jos” (60 000 ha), „Lacurile Prutului de Jos (19 152 ha) şi „Unguri-Holoşniţa” (15 553 ha), incluse pe lista Convenţiei Ramsar. Aceasta a făcut ca suprafaţa totală a ariilor protejate în Republica Moldova să se ridice la 157 227 ha, ceea cereprezintă 4,65% din teritoriu, dar ea rămâne a fi mai mică comparativ cu ţările vecine. 


Conform datelor statistice, cantitatea de deşeuri formate pe teritoriul Republicii. Moldova în 2005 a constituit 2995 mii tone, iar volumul lor acumulat la sfârşit de an, 4319 mii tone. Pe parcursul anilor 2001-2005  s-a înregistrat o scădere lentă a deşeurilor stocate, fapt datorat nimicirii şi utilizării unor cantităţi considerabile a lor. Volumul deşeurilor menajere acumulate in prezent pe platformele/rampele de depozitare autorizate şi neautorizate depăşeşte 31,5 milioane m3. Suprafaţa ocupata de gunoişti a sporit considerabil in ultimii ani: conform datelor Inspectoratului Ecologic de Stat aceasta a crescut de la 1072 ha in anul 2000 la 1362 ha in 2006, numărul gunoiştilor luate in evidenta fiind de 1854 (vezi fig. 7.3-7.4). Circa o jumătate din rampele de depozitare a deşeurilor nu au autorizaţiile necesare de funcţionare; gunoiştile neautorizate acoperă circa 40% din suprafaţa totala (545 ha). Anual sunt transportate la rampele de depozitare circa 1,1-1,2 milioane m3 de deşeuri menajere.


Conform datelor Departamentului Situaţii Excepţionale (DSE) şi Serviciului Hidrometeorologic de Stat, în anul 2006 pe teritoriul Republicii Moldova s-au produs un şir de fenomene naturale distructive de amploare, preponderent de caracter hidrometeorologic.

În ianuarie 2006, Moldova a fost afectata de un val de frig care a cuprins întregul teritoriu al tarii. Temperaturile au coborât pana la -25 -30°C, ceea ce din punct de vedere statistic este de aşteptat să se întâmple odată in 20-50 ani. Au fost înregistrate 35 situaţii excepţionale cu caracter natural în urma cărora au decedat 39 persoane iar pagubele materiale au constituit 132,5 mil. lei.  


Pe parcursul anului 2006 starea radiologică pe teritoriul Republicii Moldova a fost stabilă. Valorile medii ale fondului natural gama nu au înregistrat modificări esenţiale în comparaţie cu anii 2000-2005, încadrându-se în limitele specifice acestui teritoriu - între 7 şi 13 μR/h, valori considerabil inferioare celor maxim admise conform normelor de radioprotecţie în vigoare. Valorile punctuale maxime înregistrate nu au depăşit limita de avertizare (25 μR/h).


In 2006 veniturile totale ale al Fondului Ecologic Naţional a (inclusiv soldul tranzitiv la început de an) au constituit circa 76 milioane lei. Pe parcursul anului 2006 Consiliul de Administrare al Fondului Ecologic Naţional a aprobat finanţarea a 446 proiecte în sumă de 70,2 milioane lei.


În întregime, Raportul conţine suficiente date pentru a obţine un tablou general despre starea mediului în Moldova. Însă în unele capitole şi chiar paragrafe întregi se face mai mult o descriere teoretică a naturii republicii, cu includerea informaţiilor care pot fi uşor găsite în rapoartele anterioare sau în orice manual de ecologie recent editat.


Starea descrisă a poluării aerului atmosferic în localităţile urbane şi tendinţele de schimbare nu poate reflecta situaţia reală întrucât posturile de control ale Serviciului Hidrometeo sunt repartizate neuniform în teritoriu, amplasamentele lor nu cuprinde arii considerabile, utilajul din dotare este extrem de vechi, unii ingredienţi importanţi nu pot fi măsuraţi. Afirmaţia din Raport că rolul automobilelor în poluarea aerului din oraşe este covârşitor nu este însoţită de date concrete privind volumul emisiilor şi de alte rezultate ale cercetărilor instrumentale. Datele privind poluarea transfrontieră cu substanţe organoclorurate nu sunt complete pentru că din listă celor măsurate lipsesc dioxinele. Şi aceasta în timp ce de mai mulţi ani, la Institutul de Geofizică al Academiei de Ştiinţă se află nevalorificat utilajul de laborator  pentru determinarea concentraţiei acestei substanţe deosebit de toxice şi răspândite.


O lacună serioasă pentru Raport este lipsa datelor privind poluarea chimică şi microbiologică a apelor freatice. Fântânile, izvoarele sunt sursă de apă potabilă pentru mai mult de jumătate din numărul total de locuitori ai Republicii Moldova, însă Ministerul Sănătăţii, care este responsabil de controlul calităţii apei din aceste surse, nu asigură îndeplinirea prevederilor legale de a informa instituţiile de stat, presa şi populaţia despre situaţia reală în acest domeniu. De asemenea, nu sunt date nici despre poluarea apei din apeducte.


În raport lipseşte un capitol special consacrat stării sănătăţii populaţiei în relaţie cu calitatea mediului. 


Nu sunt prezentate datele despre lucrările de plantarea a arborilor în perioada respectivă.


Informaţiile privind activităţile pozitive de protecţie a solului caracterizează o situaţie inversă – instituţiile responsabile de acest domeniu au realizat de fapt activităţi antiecologice (defrişări, dezmlăştiniri, construcţii de canale etc.).


Datele statistice privind gestionarea deşeurilor sunt pentru anul 2005, pe când Raportul relatează despre situaţia din anul 2006.


Chiar dacă în Raport se declară că monitorizarea calităţii mediului se realizează în permanenţă, în realitate monitoringul integrat de mediu nu există. Datele Serviciului Hidrometeo - unica instituţie care îşi onorează pe deplin obligaţiunile la acest capitol – şi unele informaţii incomplete de la alte câteva,  nu permit să considerăm că ţara are un sistem de monitoring european. 
 
În scopul îmbunătăţirii stării mediului, pe parcursul anului 2006 activităţile Ministerului şi instituţiilor subordonate a fost axată pe realizarea obiectivelor prioritare ale procesului de dezvoltare durabilă şi îmbunătăţirii factorilor de mediu, pe îndeplinirea prevederilor legislaţiei, Strategiei de Creştere Economică şi Reducerea Sărăciei, Programului de activitate al Guvernului pe anii 2005-2009 „Modernizarea ţării – bunăstarea poporului”, Planului de Activitate Republica Moldova – Uniunea Europeană, precum şi altor documente strategice sectoriale şi ramurale.

În perioada menţionată Ministerul a fost activ implicat în executarea calitativă şi în termen a documentelor parvenite de la organele ierarhic superioare. În adresa Ministerului au parvenit 3390 documente, inclusiv 189 proiecte, legi, hotărâri  ale Preşedintelui, Parlamentului, Guvernului, 884 indicaţii ale organelor ierarhic superioare, 2154 documente de la alte organizaţii, 163 petiţii şi expediate 2584 documente, informaţii, scrisori, etc.

Întru executarea documentelor luate la control au fost emise 127 de ordine ale ministrului, inclusiv referitoare la autorizarea activităţilor ce ţin de folosirea resurselor naturale şi prevenirea poluării mediului ce prevede setul de documente necesare şi mecanismul de eliberare a Autorizaţiilor, distribuirea obligaţiilor în domeniul folosirii subsolului, etc.

În această perioadă a fost efectuat controlul la 19,2 mii de întreprinderi şi organizaţii, depistând 10,6 mii persoane contraveniente şi aplicând sancţiuni administrative sub formă de amenzi şi recuperări a prejudiciului cauzate factorilor de mediu în sumă de 2,4 mln. Lei. De asemenea a eliberat beneficiarilor 707 autorizaţii de gospodărire a apelor şi degajări de poluanţi în aerul atmosferic, a examinat 612 materiale privind atribuirea terenurilor şi 280 proiecte de execuţie.

La trecerea frontierei de stat au fost supuse controlului şi testate peste 62 mii unităţi de transport, iar plata pentru poluarea mediului a constituit 32,5 mln. lei, inclusiv pentru produsele petroliere – 23,5 mln. lei, de la alte mărfuri 9,0 mln. lei.

De asemenea activitatea Ministerului a fost direcţionată spre perfectarea şi promovarea cadrului legislativ şi normativ, precum şi pe ajustarea lui la prevederile Directivelor Uniunii Europene. Întru îmbunătăţirea activităţii în domeniul protecţiei mediului au fost adoptate:

Legea nr. 34-XVI din 14.04.2005 pentru aderarea Republicii Moldova la Amendamentul la Protocolul de la Montreal privind substanţele ce distrug stratul de ozon, adoptat la cea de-a IX-a Reuniune a Părţilor la 15-17 septembrie 1997; Legea nr. 325-XVI din 15.12.2005 cu privire la Cartea Roşie; Legea nr. 230-XVI din 13.10.2005 pentru complectarea şi modificarea anexei nr. 11 la Legea nr. 1538-XIII din 25.02.1998 privind fondul ariilor protejate de stat – „Valea Morilor”; Legea nr. 92-XVI din 20.05.2005 pentru complectarea articolului 61 din Codul cu privire la contravenţiile administrative; Legea nr.229-XVI din 13.10.2005 pentru modificarea şi complectarea Legii nr. 1538-XIII din 25.02.1998 privind fondul Ariilor naturale protejate de stat (excluderea Grădinii Botanice din Anexa nr. 9 la Lege); Legea nr. 244-XVI din 20.10.2005 pentru complectarea şi modificarea anexei nr.3 la Legea nr. 1538-XIII din 25.02.1998 privind fondul ariilor naturale protejate de stat – Peştera surprizelor; etc.

Ministerul a participat la elaborarea compartimentelor referitoare la mediu ale Programului Naţional „Satul Moldovenesc”; Planului de Acţiuni „Uniunea Europeană – Republica Moldova”; Planului de acţiuni pentru realizarea Programului Guvernului pe anii 2005-2009 „Modernizarea ţării – bunăstarea poporului”; proiectului Planului Individual de acţiuni al Parteneriatului Republica Moldova – NATO, etc.

În prezent se efectuează inventarierea actelor legislative şi normative existente în scopul conformării cu cerinţele Uniunii Europene în domeniul mediului, care constă în alinierea la prevederile acquis-ului comunitar de mediu, (care constituie circa 7 mii pagini) „Capitolul 22 – Mediul”. Cele mai dificile şi mai costisitoare sunt domeniile: calitatea aerului, gestionarea deşeurilor, calitatea apei, controlul poluării industriale şi managementul riscurilor. A fost elaborat proiectul planului de aproximare a legislaţiei ecologice naţionale la directivele Uniunii Europene care a fost transmis MAEIE pentru prezentare în cadrul Reuniunii Consiliului de Cooperare RM – UE 11 aprilie 2006.

Este evident că eficienţa aplicării politicii de mediu în practică în Moldova este destul de joasă. Este paradoxal, când Ministerul este numit „şi resursele naturale” dar în realitate resursele naturale principale – pădurile, apele, cât şi ariile naturale protejate de stat, în special cele mai valoroase – rezervaţiile ştiinţifice – se gestionează de către alte agenţii, independente de Ministerul Ecologiei şi Resurselor Naturale. Situaţia actuală contravine practicilor eficiente ale a ţărilor europene, unde managementul resurselor naturale constituie responsabilitatea unui minister cu dominaţia factorului protecţiei mediului. Situaţia actuală în domeniul resurselor forestiere poate fi caracterizată prin gestionarea proastă şi nedurabilă cu consecinţe grave pentru viitorul ţării. Totodată existenţa separată a agenţiei pentru managementul resurselor acvatice nu permite implementarea metodelor moderne de management ale apelor în favoarea ecosistemelor. Fără revizuirea acestei probleme, Ministerul Ecologiei şi Resurselor Naturale nu poate funcţiona eficient.

Totodată, conţinutul raportului privind starea mediului în Republica Moldova în anul 2006 reprezintă mai mult enumerarea a multiplelor activităţi statistice şi mai puţin un document despre activitatea autorităţii centrale de mediu în care să fie reflectat clar realizarea sarcinilor de bază ale Ministerului conform prevederilor Legii privind protecţia mediului înconjurător (nr. 1515 – XII din 16 iunie 1993, art. 15, 16) şi Hotărârii Guvernului RM cu privire la aprobarea structurii, efectivului – limită şi Regulamentul Ministerului Ecologiei şi Resurselor Naturale (nr. 573 din 13 iunie 2005).

Ministerul nu în deplină măsură îndeplineşte prevederile art. 15 lit. (a) din Legea privind protecţia mediului înconjurător ce ţine de efectuarea controlului de stat prin intermediul Inspectoratului Ecologic de Stat:

· efectuarea controlului de stat asupra stării mediului şi componenţilor lui, respectării legislaţiei cu privire la protecţia mediului, a acordurilor interstatale şi internaţionale, elaborarea şi desfăşurarea de acţiuni în scopul diminuării presingului antropic asupra ecosistemelor, biodiversităţii şi sănătăţii oamenilor, prognozarea eventualelor crize, accidente şi catastrofe ecologice.

Unele din atribuţii ale Ministerului stipulate în Hotărârea Guvernului nominalizată cum ar fi coordonarea acţiunilor ministerelor, departamentelor şi ale administraţiei publice locale în vederea elaborării şi implementării programelor şi planurilor naţionale, ramurale şi locale în domeniu şi exercitarea controlului asupra realizării lor.

Lipsa de coordonare din partea Ministerului Ecologiei şi Resurselor Naturale acţiunilor ministerelor şi ale autorităţilor administraţiei publice locale a fost menţionată în procesul audierii la şedinţa Comisiei pentru administraţia publică, ecologie şi dezvoltarea teritoriului din 3 mai 2007 a rezultatelor controlului referitor la îndeplinirea prevederilor Legii privind deşeurile de producţie şi menajere şi a Programului naţional de valorificare a deşeurilor de producţie şi menajere efectuat de comisie în comun cu experţii ecologi şi Mişcarea Ecologistă din Moldova.

Controlul efectuat de către Comisie şi experţii ecologi în şapte instituţii ale Administraţiei publice centrale şi locale (ministerele Ecologiei şi Resurselor Naturale, Agriculturii şi Industriei Alimentare, Sănătăţii, Industriei şi Infrastructurii, Transporturilor şi Gospodăriei Drumurilor, Agenţia Construcţii şi Dezvoltarea Teritoriului, Primăria municipiului Chişinău)  a constatat că nu au fost îndeplinite prevederile p.2 din Hotărârea Guvernului Republicii Moldova privind aprobarea Programului Naţional de valorificare a deşeurilor de producţie şi menajere (nr. 606 din 28 iunie 2000) elaborarea în termen de un an a programelor ramurale şi teritoriale de gestionare a deşeurilor cu includerea măsurilor de reducere a volumului acestora, reintroducerea lor maximală în circuitul economic în calitate de materii prime secundare sau evacuarea lor fără riscuri pentru mediu. Nu s-a obţinut respectarea Legii privind deşeurile de producţie şi menajere (art. 8, 18-23) care prevăd obligativitatea persoanelor fizice şi juridice de a asigura depozitarea, evidenţa, sortarea, ambalarea, transportul, păstrarea şi neutralizarea acestora.

Comisia a considerat nesatisfăcător mersul îndeplinirii Legii privind deşeurile de producţie şi menajere şi a programului naţional d valorificare a deşeurilor de producţie şi menajere inclusiv şi a Ministerul Ecologiei şi Resurselor Naturale care conform Hotărârii Guvernului nominalizate mai sus a fost împuternicit ca coordonatorul organelor Administraţiei Publice Centrale şi Locale de nivelul I şi II în problema abordată.

Una din direcţiile principale de activitate ale Ministerului Ecologiei şi Resurselor Naturale conform legislaţiei în vigoare (Legea privind protecţia mediului înconjurător nr. 1515 – XII din 16 iunie 1993, art. 15) este efectuarea recensământului:

b) organizarea şi asigurarea funcţionării monitoringului ecologic complex, evaluării impactului asupra mediului şi efectuării auditului ecologic,

c) efectuarea recensământului resurselor naturale, reglementarea în comun cu Guvernul a folosirii lor pentru satisfacerea cerinţelor economice şi sociale ale generaţiilor prezente şi viitoare, stabilirea limitelor de folosire a resurselor naturale, de emisii şi deversări nocive în mediu, de depozitare a deşeurilor de producţie şi menajere. 

Reeşind din prevederile Hotărârii despre raportul Curţii de Conturi şi controlului Procuraturii Generale în problema gestionării resurselor naturale (substanţelor minerale utile) s-a constatat următoarele: că, în unele cazuri, resursele naturale se exploatează şi se utilizează în mod ineficient, fără un sistem bine determinat, în dependenţă de necesităţi. Au fost depistate şi cazuri de exploatare ilicită a resurselor naturale. Ca rezultat, resursele naturale se degradează, influenţând negativ atât asupra naturii republicii, cât şi asupra bunăstării societăţii. Aceasta se datorează unui şir de fapte, din care: nerespectarea întocmai a prevederilor legislaţiei în vigoare ce reglamentează domeniile subsolului şi resurselor naturale atât de către organele de stat atribuite cu funcţii de administrare în domeniul folosirii şi protecţiei subsolului şi gestionării resurselor naturale, cât şi de către beneficiarii folosinţei subsolului; imperfecţiunea legislaţiei ce reglamentează domeniul folosirii şi protecţiei subsolului, precum şi gestionării resurselor naturale; neelaborarea unui şir de documente legislative şi normative, care ar reglementa clar toate sferele de activitate în domeniul folosirii şi protecţiei subsolului şi gestionării resurselor naturale etc.

Odată cu reformările structurale şi instituţionale, n-au fost introduse modificări în legislaţia care reglamentează domeniul resurselor naturale. Legea cu privire la resursele naturale, Codul subsolului, precum şi unele hotărâri ale Guvernului nu stipulează clar obligaţiile instituţiilor de stat în domeniul administrării subsolului şi resurselor naturale sau atribuie câtorva organe de stat aceleaşi funcţii, ceea ce creează dificultăţi şi incomodităţi la exercitarea de către acestea a funcţiilor. Astfel, în conformitate cu Codul subsolului, administrarea de stat în domeniul folosirii şi protecţiei subsolului este efectuată de MERN şi de Serviciul Standardizare şi Metrologie, însă până la momentul actual nu este reglementat mecanismul de conlucrare în domeniul gestionării subsolului între MERN (inclusiv Agenţia AGeoM) şi Serviciul Standardizare şi Metrologie. Nu este divizată clar competenţa la exercitarea funcţiilor de control asupra folosirii subsolului, atribuite MERN.

Analizând în Comisie strategiile, planurile şi programele adoptate în ultimii ani în sfera protecţiei Mediului la nivel de Parlament, Guvern şi Minister, putem constata că ele sunt elaborate, de regulă, în calitate de documente noi, însă implementarea lor nemijlocită pe teren, care să ducă la schimbări pozitive în spaţiul urban şi rural, este insuficientă. Aceste probleme nu sunt obiectul discuţiilor la şedinţele Colegiului ministerului, şedinţele operative, întrunirile cu reprezentanţii instituţiei din teritoriu. Şedinţele colegiului se desfăşoară cu încălcarea Regulamentului, nu se studiază adânc problemele care se pun în discuţie. Mai mult, pentru unele chestiuni din agenda colegiului nu se pregăteşte nota informativă şi proiectul de hotărâre. Lipseşte controlul îndeplinirii hotărârilor adoptate. Pe margine deciziilor adoptate rar se emit ordine ale ministrului pentru executarea acestora. În componenţa membrilor colegiului sunt puţine persoane competenţi, activi în domeniul dat.

Nesatisfăcător se examinează de către minister şi instituţiile subordonate adresările cetăţenilor, conform Legii cu privire la petiţii. Pe parcursul a 6 ani (2001-2007), administraţia întreprinderii SA „Fabrica Materialelor de Construcţie” Soroca s-a adresat de nenumărate ori către autorităţile administraţiei publice centrale responsabile de gestionare resurselor naturale, inclusiv minister şi AGeoM cu rugămintea de a transmite la balanţa acestei întreprinderii zăcământul Egoreni-2 conform legislaţiei în vigoare. De la aceste autorităţi au parvenit peste 20 de răspunsuri contradictorii lipsite de orice suport juridic. 

Timp de un an nu se examinează adresarea SA „Romadon” din s. Gura Bâcului, raionul Anenii Noi de a transmite la balanţa întreprinderii rezervele de nisip şi prundiş pe o suprafaţă de 5 ha din zăcământul Gura Bâcului alăturat perimetrului minier al carierei existente, în scopul lichidării focarelor de chimicale înhumate şi evacuarea lor de către agentul economic. Problemele date au fost obiectul dezbaterilor la şedinţele Comisiei din 27 iunie şi 21 noiembrie 2007 

Ministerul Ecologiei şi Resurselor Naturale este unul din cele deschise ministere pentru cooperare cu ONG-uri. Totodată putem aprecia că nivelul implementării Convenţiei de la Aarhus privind accesul la informaţiei de mediu, participarea publicului în luarea deciziilor de mediu şi accesul la justiţie în domeniul mediului este destul de redus, având în vedere aspectele armonizării legislaţiei şi-m adoptării mecanismelor practice care pot garanta accesul la informaţia de mediu, cât şi participarea la luarea deciziilor la nivel local, ministerial şi guvernamental. Încă un moment important este pregătirea proiectelor de legi şi avizarea proiectelor de Hotărâri ale Guvernului. Prin Hotărârea Guvernului Republicii Moldova nr. 382 din 13 aprilie 2006 a fost aprobat proiectul de lege pentru modificarea şi complectarea unor acte legislative. La etapa iniţială proiectul de lege a fost pozitiv avizat de Minister. După Adoptarea de către Parlament a Legii nominalizate (nr. 266 – XVI din 28 iulie 2006). Procuratura generală a considerat inoportun modificarea art. 34 (alin. 3) din Codul funciar, care este în detrimentul bugetelor locale, deoarece beneficiarii de la exploatarea terenurilor de unde extrag zăcămintele minerale vor achita doar impozitul funciar, care conform prevederilor art. 5 din anexa nr. 1 la Legea pentru punerea în aplicare a Titlului IV din Codul fiscal nr. 1056 din 16.06.2000, constituie 350 lei pentru un hectar.

Pozitiv este avizat şi proiectul de Lege pentru modificarea Legii nr. 1538 – XIII din 25 februarie 1998 privind fondul ariilor naturale protejate de stat aprobat prin Hotărârea Guvernului nr. 1410 din decembrie 2006 şi care prevede transferul a patru rezervaţii ştiinţifice la categoria de parcuri naţionale, fără măsurile legislativ-normative care reglementează activităţile de protecţie şi cele economice, şi cu sporirea suprafeţelor strict protejate. Cât priveşte activitatea instituţiilor subordonate Ministerului Ecologiei şi Resurselor Naturale ele, practic, nu şi-au găsit oglindire în raport.

Reorganizarea actuală a Inspectoratul Ecologic de Stat a cauzat prejudicii majore stării mediului din republică, deoarece s-au lichidat agenţiile ecologice zonale, fondate în baza principiilor europene ecologic argumentate. De către Inspectorat insuficient se percepe plata pentru poluare de la persoane fizice şi juridice, care practică activitatea economică.

Raportul nu oferă răspuns la influenţa reformei administrative asupra calificării personalului Inspectoratului, Consiliului administrativ al Inspectoratului nici nu este menţionat în documente, se prea poate din cauza inactivităţii acestuia. 

Cifrele prezentate de Inspectorat nu oferă posibilitatea de a compara rezultatele perioadei 2005 cu cele ale perioadei 2006-9 luni ale 2007. Doar unicele cifre comparative  denotă o reducere a eficienţei: în rezultatul testării automobilelor pe perioada raportată (21 luni); în Fondul Ecologic Naţional au fost colectate fonduri doar cu 1% mai mult (46106 lei) faţă de 12 luni ale anului 2005. Altfel spus, se poate subînţelege sau îmbunătăţirea bruscă a stării autoturismelor, ceea ce este puţin probabil, sau reducerea eficienţei controlului în rezultatul reformării.

Este foarte redusă eficienţa adresărilor în instanţele de judecată (au fost intentate acţiuni în valoare de 452664 lei, pe cînd cele admise au constituit de trei ori mai puţin – 145106 lei), ceea ce demonstrează sau o calitate foarte joasă a documentelor pregătite, sau corupţia instanţelor de judecată, sau ambele lucruri împreună. Raportul nu prezintă cauzele şi nici posibilităţile de schimbare a situaţiei. 

Răspunsul Inspectoratului nu oferă o informaţie de bază privind lichidarea gunoiştilor nelegale, - ce parte dintre ele sunt lichidate repetat sau de mai multe ori; datele prezentate în alte documente denotă faptul că această luptă nu are rezultate bune. Aşa se întâmplă atunci când pedepsele sunt ineficiente sau sunt foarte blânde, sau foarte rare. Lipsesc propuneri privind schimbarea acestei situaţii. 

Conform datelor prezentate, un număr foarte mare de lacuri sunt folosite ilegal, iar multe dintre acestea nu au o zonă de protecţie. Cu toate acestea, Inspectoratul neagă ilegalitatea folosinţei, referindu-se la Codul Apelor. Prin aceasta se încalcă Legea privind protecţia mediului înconjurător, Legea privind expertiza ecologică şi evaluarea impactului asupra mediului înconjurător, etc. 

Nu este convingător argumentul că majoritatea minelor şi carierelor ce activează sunt amplasate în zonele bazinelor acvatice şi râurilor, deoarece au fost create până la 1993. Este total nefondată propunerea privind trecerea controlului de stat asupra resurselor geologice în subordonarea Inspectoratului. Acest fapt mai probabil confirmă plângerile privind autoizolarea Inspectoratului de Minister în întregime.  

Cu o astfel de abordare este clar de ce sub pretextul adîncirii albiei Nistrului, nisipul se extrage de agenţii economici gratis. 

Inspectoratul nu deţine informaţia veridică despre starea Fondului ariilor naturale protejate de stat. Includerea zonelor Ramsar, teritorii extinse cu folosinţă economică diversificată, în componenţa acestui fond nu a avut ca rezultat nici un fel de acţiuni privind protecţia naturii în ele şi nici un control asupra respectării regulamentului cadru aprobat de Guvern.

Sub pretextul arenzii pe termen lung cu drept de răscumpărare, multe terenuri împădurite se privatizează. Inspectoratul coordonează darea în arendă cu încălcarea legislaţiei în vigoare. Darea în arendă a pădurilor a fost coordonată de Inspectorat şi în limitele ariilor protejate, ceea ce reprezintă o încălcare directă a legislaţiei. Controlul asupra activităţii pe terenurile arendate lipseşte.

Inspectoratul în mare parte nu dispune de date ce ţin de gospodărirea silvică şi tăieri. Deoarece toate tăierile sunt coordonate cu Inspectoratul, acesta poartă o responsabilitate directă de rezultatele acestora. Nu au fost făcute nici măcar încercări de a analiza situaţia, sunt aduse doar argumente generale în avantajele tăierilor, doar nu se analizează corespunderea tăierilor în situaţii reale. Astfel, organul de control a ocupat simplu o poziţie de agent economic. Speciile mai puţin valoroase le înlocuiesc pe cele mai valoroase  - în contradicţie cu ordinea normală a succesiunii, în rezultatul gospodăririi actuale, oricare ar fi fost această în trecut. Dacă aceasta are loc, înseamnă că sau tăierile sunt efectuate incorect, sau nu sunt însoţite de o îngrijire ulterioară îndreptată spre menţinerea principalelor specii. Nu fac faţă criticii nici argumentele în favoarea salcîmului, care la nivel mondial este recunoscut ca specie agresivă. Aceasta într-adevăr este mai eficientă pe terenurile sărăcite, dar există şi alternative ce necesită o îngrijire şi investiţie mai mare. Cu toate acestea deja demult au fost demonstrate calităţile funcţionale joase ale fîşiilor de pădure de protecţie a cîmpurilor (pe aceleaşi terenuri ca şi cele arabile) din salcîm. Parcelele din salcîm deseori sunt create în limitele sectoarelor de pădure din specii autohtone, neglijînd raţiunile pe termen lung.  Acest fapt este inadmisibil atunci cînd se cunoaşte că pădurile naturale sunt slăbite, deoarece aceasta provoacă agresivitatea speciei date în astfel de sectoare.  Practic nimic nu se întreprinde pentru realizare conceptului de dezvoltare a gospodăriei cinegetice naţionale, adoptată de Parlament prin Hotărârea nr. 1442-XIII din 24 decembrie 1997. 

Comisia pentru administraţia publică, ecologie şi dezvoltarea teritoriului, reieşind din materialele audierii Raportului privind starea mediului în Republica Moldova va intensifica controlul respectării legislaţiei privind protecţia mediului de către Ministerul Ecologiei şi Resurselor Naturale şi subdiviziunilor acestuia 

Vladimir Ciobanu,

peşedintele comisiei 

